Prim-ministrul Marcel Ciolacu, liderul PSD, a afiramt că "nu e nicio problemă" în privința deficitului bugetar, miercuri, în cadrul unor declarații de presă susținute cu ocazia vizitei efectuate pe șantierul A0.
Întrebat de reporteri despre evoluția deficitului, premierul social-democrat a declarat: "Nu e nicio problemă. La fel ca fiecare an, în ianuarie sau februarie, vine cataclismul și nenorocirile se așează peste români și peste România. Nu este o problemă. La fel cum mi-am asumat anul trecut că ne încadrăm într-un deficit rezonabil şi real, nu putem să intrăm în foamete. Eu am trăit acea perioadă când un dictator a luat decizia să intre o țară în foamete, să plătim datoriile. Nu le-am făcut eu. Știţi foarte bine acest lucru".
"Mi se pare că e pe 1 aprilie ziua celui care a făcut aceste datorii și cum îi spunea domnul Orban, nu? Arăta panouri cu spitale regionale pe la Iași şi nu era nicio semnătură. Repet, în acest moment avem o coaliție responsabilă, vedem lucruri credibile, reale, nu mai există minciuni, și plusuri și minusuri. Nu este o problemă cu deficitul, au fost niște plăţi de la Ministerul Apărării, care au venit în lunile ianuarie și februarie la ANAF şi au făcut planul pentru prima oară în ambele luni, luna februarie, de obicei e o lună mai delicată în ceea ce privește colectarea. Haideți să vedem totuși un trimestru, un exercițiu pe un trimestru. Nu vor fi taxe", a continuat Marcel Ciolacu.